נפתלי (דמות ספרותית)

נפתלי הוא דמות ספרותית, ילד מתולתל בשם נפתלי, המופיעה בסדרת ספרי ילדים שכתבה וציירה אלונה פרנקל. הספרים בסדרה מיועדים לילדים שטרם למדו לקרוא ולילדים בראשית הקריאה. 

הספר הראשון בסדרת ספרי נפתלי, "סיר הסירים", שיצא לאור בשנת 1975, הפך לרב-מכר ותורגם לשפות רבות. ספר אחרון (עד כה) בסדרה, "היה היה על האסלה", יצא לאור ב-2023. כל הספרים בסדרה מנוקדים ומלווים באיורים צבעוניים. כל ספר בסדרה עוסק בנושא מעולמו של הילד, כך שספרי הסדרה כולם מכסים קשת רחבה של נושאים. 

בגרסתו הראשונה של "סיר הסירים", שאף ירדה לדפוס, נקרא גיבור הספר מיכאל, כשם בנה של אלונה פרנקל. על שינוי שם הגיבור ברגע האחרון סיפרה פרנקל:
"בבוקר ההדפסה פתאום נכנסתי לפאניקה, שיום אחד מיכאל בני יהיה גדול וילדים בבית הספר, יגידו לו, תראה, רואים לך את הטוסיק, רואים לך את הבטן בספר של אמא שלך. חששתי להרוס לילד את החיים. נאלצתי לחשוב על שם אחר לילד. התלבטתי בין אמציה, זלמן וזרובבל, ואז אמרתי - 'אה! נפתלי. זה שם נורא מצחיק'. רצתי לבית הדפוס. בזמנו, הדפסת ספר היה תהליך ארוך ומסורבל - ואני באתי באמצע יום העבודה ואמרתי - 'רבותי! נפלה כאן טעות נוראית. אנחנו לא יכולים להוציא את הספר. כי שמו של הספר איננו מיכאל, הוא נפתלי'. אמרו לי - 'מה זה משנה? נפתלי? מיכאל? בובי? ג'ורג'? הפלטות מוכנות, זו המון עבודה, עזבי'. איימתי לוותר על הספר ולהפסיק את עבודתם, אז הם הסכימו לשנות את שם לנפתלי בכל אחד מהעמודים."

באחדים מהספרים יש בנוסף לסיפור גם הפעלה קטנה לילד: ב"ספר האוכל" יש דף לצייר עליו את כף היד, וכעבור שנה לצייר אותה שוב ולראות בכמה גדלה; בספר "מה אני רוצה להיות כשאהיה גדול" יש מעטפה, שהילד מוזמן לשים בה את תיאור המקצוע שבו יעסוק כשיהיה גדול, ובשנת 2037 לבדוק האם הגשים את חלומו. 

באחדים מהספרים יש בציורים גם קריצה להורים: בספר "שבת בבוקר או 'מה אני אעשה היום?'" רואים בציור שהוריו של נפתלי קוראים את הספרים "יוליסס" ו"הקפיטל"; בספר "כוכב משמים או חלב ציפורים" הסבא מספר מעשיות לנפתלי, והאיור מראה שהמעשייה מתארת את התצלום המפורסם של יוסי בן-חנן רוחץ במימי תעלת סואץ בסוף מלחמת ששת הימים; ב"ספר לבריאות" מוצג על מסך המחשב הביטוי "נפש בריאה בגוף בריא" בלטינית, ובהמשך מופיע הביטוי בארמית "מאיגרא רמא לבירא עמיקתא". גישה הומוריסטית זו ניכרת כבר במשפט הסיום של הספר הראשון בסדרה, "סיר הסירים", שבו נאמר: "שלום פיפי! שלום קקי! אמר נפתלי. להתראות בים! אמרתי אני, אמא של נפתלי והורדתי את המים."

כל הספרים בסדרה הם בכריכה קשה ובגודל של 17X16 ס"מ, שמאפשר גם לפעוט להחזיק בספר ללא קושי. ספרים אחדים, ובהם "לאבאלי ונפתלי" ו"האמבטיה של נפתלי", הודפסו גם בפורמט גדול יותר.

בנוסף ל"סיר הסירים" תורגמו עוד ספרים בסדרה לשפות אחדות (בעיקר אנגלית ויפנית). בתרגום לאנגלית שענה נפתלי את שמו לג'ושוע, ובאחדים מהספרים הפך לבת - פרודנס.

דמותו המצוירת של נפתלי מופיעה בספרים נוספים של פרנקל, שאינם עוסקים בו, כגון "ספר האותיות".

הספרים בסדרה
 סיר הסירים (מסדה, 1975) - נפתלי נגמל מהחיתולים לומד לעשות את צרכיו בסיר. הספר תורגם לשפות רבות: אנגלית, הונגרית, הולנדית, ספרדית, שוודית, נורווגית, דנית, פולנית, אפריקאנס, יפנית, סינית וקוריאנית. בשנת 2007, 32 שנים לאחר שיצא לאור, יצאה לאור גם הגרסה "סיר הסירים - ילדה", שבה הגיבורה היא ציונה. 
 ספר הלילה טוב (מסדה, 1979) - על השינה של נפתלי: מתי הוא ישן, היכן הוא ישן ועוד.
 ספר האוכל (מסדה, 1980) - על המאכלים של נפתלי: תחילה ינק, בהמשך אכל דייסה מבקבוק, ולבסוף עבר לאוכל רגיל: שוקו, פירות, מרק, בשר וכו'.
 סיפור מהחיים (מסדה, 1981) - על המפגש של נפתלי עם ציפורים - אחת שמתה ואחרת שגידלה שלושה גוזלים
 ספר הבגדים (מסדה, 1983) - על הבגדים שנפתלי לובש, עם קצת היסטוריה של הבגדים וקצת על בגדים בעולם.
 ספר המספרים (זמורה ביתן, 1983) - נפתלי מציג את המספרים 1 עד 10.
 ספר הנימוסים (כתר, 1990) - על נימוסיו של נפתלי, הלומד לומר "בבקשה", "תודה", "בהצלחה" ומילות נימוס נוספות.
 אני רוצה את אמא שלי (כתר, 1990) - נפתלי מחפש את אמא שלו, ובדרך הוא פוגש שלל אמהות - כלבה, קנגורה, דובה ועוד, עד שלבסוף הוא פוגש את אמא שלו.
 ספר השמרטף (סטימצקי, 1991) - חוויותיו של נפתלי עם השמרטפית. זהו ספר יחיד בסדרה שבו האיורים הם בשחור-לבן.
 ספר לבריאות - נפתלי ומלחמתו בחיידקים (מודן, 1995) - נפתלי חולה, וזוכה לטיפול מהרופא ומאמו.
 כוכב משמים או חלב ציפורים (מודן, 1996) - נפתלי מצוברח, וכל הניסיונות לשמחו אינם מועילים, עד לחיבוק של אמא.
 הביקור או: איך עושה פרה? (מודן, 1996) - נפתלי נוסע עם הוריו לביקור אצל סבא וסבתא בכפר.
 שבת בבוקר או "מה אני אעשה היום?" (מודן, 1999) - בשבת בבוקר נפתלי שואל את הוריו, הנמצאים במיטתם, "אז מה אני אעשה היום?" אמו, הרוצה להמשיך לנמנם, שולחת אותו לקרוא אגדת ילדים, ולאחר הקריאה הוא חוזר עם אותה שאלה ומקבל שוב תשובה דומה, וחוזר חלילה, עד שאבא התעורר והציע שלל פעילויות: סידור הבית, ביקור אצל סבתא ונסיעה לספארי.
 מה אני רוצה להיות כשאהיה גדול (מודן, 2003) - נפתלי מהרהר במקצועות אפשריים לעסוק בהם כשיהיה גדול: טבח, אדריכל, ממציא, ראש ממשלת העולם, רופא בגן חיות
 סבתא של נפתלי בישלה דיסה (כתר, 2007) 
 למה לנפתלי קוראים נפתלי (מודן, 2009) - קורות משפחתה של אלונה פרנקל בשואה, הקרויה בספר "הזמנים הכי רעים בעולם". בגב הספר ציינה פרנקל: "אני מספרת על ילדות במלחמה, תקופת אימה ואבל, שבסופה ההצלה ונחמה גדולה. נמנעתי מלהיכנס לפרטים. לדעתי זה מוקדם מדי בגיל צעיר."
 ספר האמבטיה של נפתלי (מודן, 2014)
 נפתלי ולאבאלי (מודן, 2014) - על שפתו של נפתלי ואופן דיבורם של ילדים
 ספר מלא אהבה - איך נפתלי בא לעולם (סטימצקי, 2015) - מתאר את ההיכרות בין הוריו של נפתלי, ההתאהבות, יחסי המין, ההיריון והלידה
 היה היה על האסלה (אגם, 2023) - ספר המשך ל"סיר הסירים" שבו נפתלי עושה את צרכיו באסלה. כמו כן, יש גרסה נשית לספר עם הגיבורה ציונה.

הערות שוליים

דמויות ספרותיות
ספרי ילדים ונוער בעברית
אלונה פרנקל
סדרות ספרים בעברית
ספרי הוצאת מסדה
ספרי הוצאת כתר
ספרי הוצאת מודן
ספרי זמורה ביתן